悠悠荒路行
作者：釋文珦
朝代：宋

paragraphs: 悠悠荒路間，能使客心惻。
千里無居人，茫茫但蓁棘。
東西失蹊徑，南北迷阡陌。
室廬盡空虛，墳壟皆發掘。
日行畏虎狼，夜卧憂盜賊。
今日狐兔場，當年帝王國。
興亡故常理，何爲至斯極。
淚下如流泉，潸潸自沾臆。
否泰恒相代，乘時聖明出。
垂衣成至治，天下定于一。
四夷奉琛贄，萬國尊王室。
禮樂復興行，流離再安集。
鷄犬聲相聞，田疇富黍稷。
徵以鴻鴈詩，於焉在中澤。